stanford-oval/wikipedia huggingface dataset:
כינת הראש
מורפולוגיה של כינת הראש

בדומה לחרקים אחרים בתת-הסדרה אנופלורה (Anoplura), כינים בוגרות הן קטנות (2.5–3 אורך מ"מ), גופן פחוס בכיוון הדורסוונטרלי (Anatomical terms of location) וחסר כנפיים. מקטעי בית החזה מאוחדים, אך שונים מהראש ומהבטן, כאשר האחרון מורכב משבעה מקטעים גלויים. הכינים הן אפורות באופן כללי, אך צבען המדויק משתנה בהתאם לסביבה בה גדלו. לאחר האכלה, דם שנצרך גורם לגוף הכינה לקבל צבע אדמדם. לכינה זוג אחד של מיחושים- אנטנות, כל אחת בעלת חמישה מקטעים הבולטות מראשו של החרק. לכינים יש גם זוג עיניים אחד. עיניים קיימות בכל המינים במשפחת ה-Pediculidae (אנ'), אך מוקטנות או נעדרות ברוב חברי תת-הסדרה אנופלורה. כמו מינים אחרים של תת-הסדרה אנופלורה, חלקי הפה של כינת הראש מותאמים מאוד לניקוב העור ומציצת הדם. חלקי פה אלו נסוגים לתוך ראש החרק למעט בזמן האכלה. שש רגליים מבצבצות מהמקטעים המאוחדים של בית החזה . כפי שאופייני לתת הסדרה אנופלורה, רגליים אלו קצרות ומסתיימות עם טופר יחיד ו"אגודל" מנוגדת. בין הטופר והאגודל היא אוחזת בשיער הפונדקאי. בעזרת רגליהן הקצרות והטפרים הגדולים הן מותאמות היטב להיצמד לשיער פונדקאי. ההתאמות הופכות אותן לחסרות יכולת לקפוץ וללכת ביעילות על משטחים שטוחים. כינים יכולות לטפס במהירות רבה על קווצות שיער ומאפשר להן לנוע במהירות ולהגיע לפונדקאי אחר. בכל אחד מששת המקטעים הראשונים של הבטן יש זוג כדורים דרכם נושם החרק. המקטע האחרון מכיל את פי הטבעת ואת אברי המין. כינים ממין זכר בעלות שתי הרגליים קדמיות גדולות מעט יותר מארבע האחרות. זוג רגליים מיוחד זה משמש להחזקת הנקבה במהלך ההזדווגות. הזכרים מעט קטנים יותר מהנקבות ומאופיינים בקצה מחודד של הבטן ובמנגנון איברי מין מפותח הנראה בתוך הבטן.
מחזור החיים

הכינה משתיכת לקבוצת החרקים ההמימטבוליים (Hemimetabolism) שבהם המעבר הוא מביצה לנימפה וממנה לבוגר, מבלי לעבור את שלב הגולם. הנימפה עוברת תהליך של השלת נשל (exoskeleton) שלוש פעמים, עד הפיכתה לבוגר בעל יכולת הזדווגות. כיני הראש, כמו חרקים אחרים מסדרת ה-Phthiraptera, הם בעלי גלגול חסר hemimetabolous. אוכלוסיות של כינים עשויות להכיל ביצים הקרויות ניטים (nits), שלושה שלבים נימפתיים, ושלב הבוגרים (ממין זכר ונקבה) הקרויים אימאגו. במהלך ההתפתחות, כינת הראש היא עדינה. ההבדלים היחידים הנראים לעין בין שלושת שלבי הנימפה השונים לבוגר, הם בגודל ובאורך היחסי של הבטן ההולכים וגדלים עם כל הזמן, וכן הופעתם של אברי רבייה אצל הבוגרים. מלבד כושר רבייה, התנהגות הנימפה דומה להתנהגות כינה בוגרת. גם הנימפות ניזונות מדם אנושי בלבד (hematophagia) ואינן יכולות לשרוד זמן רב הרחק מהפונדקאי. ללא פונדקאי, הכינים אינן יכולות לשרוד יותר מ-24 שעות. הזמן הנדרש לכינים להשלים את התפתחותן משלב הנימפה לבוגר נמשך 12–15 ימים. תמותת הנימפות בתנאי ניסוי היא כ-38%, בפרט ביומיים הראשונים של חייהן. בטבע, התמותה של הנימפות עשויה להיות גבוהה יותר, בייחוד בשלב השלישי של חייהן. הכישלון לבקוע לחלוטין מהביצה מביא תמיד לתמותה. מוות במהלך הנשל יכול גם הוא להתרחש, אם כי על פי הממצאים שדווחו הוא נדיר. במהלך מציצת הדם, מעי הנימפה עלול להיקרע ולפזר את הדם של הפונדקאי בכל גוף החרק. תהליך זה גורם למוות תוך יום או יומיים. לא ברור אם התמותה הגבוהה שנרשמה בתנאי ניסוי מייצגת את התנאים בטבע.
תהליך ההזדווגות

הנקבה של כינת הראש איבדה בתהליך האבולוציוני שלה את האבר אוגר הזרע המכונה ספרמטקה spermatheca (sperm storage organ) המצוי בחרקים אחרים, ולכן הפריית הביצים מחייבת הזדווגות טרם הטלה. ההזדווגות ב-Pediculus humanus humanus בדומה ל-Pediculus humanus capitis מתרחשת כאשר הנקבה נמצאת מעל הזכר. הרחבת הנרתיק של הנקבה כבר התרחשה, והאבר המרחיב של הזכר מונח על גבו. השלפוחית הזכרית המכילה את הפין עצמו, מוחדרת במלואה לתוך הנרתיק. בעת ההזדווגות, נוצר חיבור של זוג הרגליים הראשון של הזכר בעלות הציפורניים המיוחדות לחריץ המיוחד בזוג הרגליים השלישי של הנקבה. תהליך של פרתנוגנזה, ייצור צאצאים ברי-קיימא על ידי נקבות בתולות ברבייה אל-זוויגית, אינו מתרחש ב-Pediculus humanus. זיווג יכול להתחיל בתוך 10 השעות הראשונות של החיים הבוגרים. לאחר 24 שעות, כינים בוגרות מזדווגות לעיתים קרובות משך כל שעות היממה. משך מהלך ההזדווגות נמשך לעיתים קרובות מעל משעה. זכרים צעירים יכולים להזדווג בהצלחה עם נקבות מבוגרות ולהפך.
הכינים מתרבות באופן זוויגי. הנקבה זקוקה לזכר כדי להטיל ביצים פוריות. כשמונה ימים לאחר ההטלה הביצים בוקעות, ולאחר תשעה ימים נוספים הן מגיעות לבגרות תוך מעבר שלושה שלבי נימפה. הכינים הן חרקים בעל גלגול חסר שבו חסר שלב הגולם, כך שהכינים הצעירות דומות בצורתן הכללית לבוגרות. אורך חייה של כינה הוא כשלושה שבועות, וכינה בוגרת יכולה להטיל כחמש ביצים ביום. הביצים מודבקות לבסיס השערה צמוד לקרקפת, על מנת להבטיח מקום מוגן ומתאים מבחינת חום הגוף. בדרך כלל מטילות הכינים את ביציהן ליד הרקות, מאחורי האוזניים או מעל העורף. כינה שמורחקת מהראש ואינה ניזונה באופן סדיר, מתחילה להתייבש ואינה מסוגלת לייצר את הרוק החיוני לה למציצת דם. כעבור כמה שעות מעת הרחקתה, היא אינה מסוגלת לאכול ולכן תמות תוך כיומיים. כמו רוב החרקים, כינים הן שחלתיות. הנקבות מטילות כשלוש או ארבע ביצים ביום. ביצי כינים (הידועות גם בשם nits), מחוברות ליד בסיס שיער הפונדקאי. הביצים מונחות בדרך כלל על בסיס השיער, 3–5 מ"מ מרחק מהקרקפת. באקלים חם, ובפרט באזורים הטרופיים, ניתן להטיל ביצים בגובה של עד 15 ס"מ במורד השערה.
גורמים המשפיעים על ההדבקה

הגורמים המשפיעים על ההדבקה הם בעיקר חברתיים: מספר הילדים למשפחה, שיתוף המיטות והארונות, הרגלי שטיפת שיער, מנהגים מקומיים ומגעים חברתיים, שירותי בריאות באזור מסוים, כגון, בתי-ספר, גני-ילדים, מועדני נוער) ומצב סוציו-אקונומי נמצאו כגורמים משמעותיים להדבקה בכינת הראש. בנות נפגעות פי 2 עד פי ארבעה לעומת בנים. ילדים בגילאי 4 עד 14 הם הקבוצה הנדבקת בתדירות הגבוהה ביותר.
דרכי ההדבקה

לכינים אין כנפיים או רגליים חזקות לקפיצה, הן נעות באמצעות הטפרים שעל רגליהן על מנת לעבור משיער לשיער. בדרך כלל, כינים יגיעו לפונדקאי חדש על ידי מגע קרוב בין אנשים. קשרים חברתיים בין ילדים ואינטראקציות בין הורים וילדים הם מסלולי ההתפשטות משמעותיים יותר משיתוף של ציוד, כגון, מסרקים, כובעים, מברשות, מגבות, בגדים, כלי מיטה, מיטות וארונות. המגע בין ראשים הוא הנתיב הנפוץ ביותר להעברת הכינים, לכן ההתפשטות בין ילדים צעירים היא הנפוצה ביותר, וכך גם ההדבקה בין ילדות וילדים בעלי שער ארוך היא.
אבחנה

| --- | --- |

מסרק כינים. ניתן לראות כיני ראש בקצף.
 תחום:  מחלות זיהומיות 
 תסמינים:  עצבנות 
 קישורים ומאגרי מידע
 eMedicine:  225013 
 סיווגים
 ICD-11:  1G00.0 
 
אבחנת הידבקות בכינת הראש היא ויזואלית. גירוד מרובה בראש עשוי לרמוז על הידבקות. זיהוי נגיעות בכינים מאובחנת בדרך כלל על ידי בחינת וסירוק השיער במסרק צפוף בחיפוש אחר ביצים, נימפות וכינים בוגרות.
אבחנה > אבחנת הכינים

הכינים גורמות למרבית האנשים לגירוד. הגרד נגרם כתוצאה מתגובה אלרגית לרוק המופרש בזמן מציצת הדם ולא כתוצאה מנשיכת הקרקפת. עם זאת, ישנם אנשים שאינם אלרגיים לרוק ומשום כך לא יסבלו מגרד. על מנת לאבחן אדם שנדבק בכינים, יש לסרק אותו עם מסרק סמיך ולבדוק אם נותרה עליו לפחות כינה חיה אחת. לרוב, הסתכלות בראשו של האדם וחיפוש נוכחות של כינים ללא סירוק אינה מספקת. מומלץ להרטיב את השיער טרם סירוקו מכיוון שהכינים נייחות כאשר השיער רטוב. כאשר נמצא שאחד מבני המשפחה נגוע בכינים, מומלץ לבדוק גם את יתר בני המשפחה כי הסיכוי להדבקות גבוה, בגלל המגע האפשרי בין בני המשפחה והשימוש המשותף האפשרי בביגוד וציוד, כגון, מצעים, מגבות וכדומה. אם מתעורר חשד שהילד נדבק בכינים, יש לערוך בדיקה יסודית לאיתור הכינים בכל בני המשפחה. מומלץ להכניס לשגרה בדיקה תקופתית כזאת גם בהיעדר גירוד או תלונות מהורים אחרים, מהגננת או מהמורה, כדי לאתר את הכינמת מוקדם ככל האפשר, כצעד מניעתי להתרחשות ההדבקה הבא.
אבחנה > אבחנת ביצי הכינים

לביצה של כינת הראש צורת אליפסה באורך כ־0.8 מ"מ. הביצים בהירות, מבריקות, שקופות, בעלות צבע שזוף עד קפה כל עוד הן מכילות עובר, וצבע לבן לאחר הבקיעה. כיני ראש בוקעות בדרך כלל 6 עד 9 ימים אחר ההטלה. הביצים מכוסות במעטה הגנה שמונע התייבשות וחדירה של חומרי הדברה. כינה מופרית מטילה בממוצע 3–6 ביצים ליום. ביצי הכינים דבוקות לשיער הקרקפת בחומר דבקי חזק מאוד המופרש מאיברי הרבייה של הכינה תוך אחר ההטלה, הנקבה הבוגרת מפרישה דבק מאיבר הרבייה שלה. הדבק מכסה את הביצה ואת שורש השערה ומבטיח את הצמדתה לשערה עד בקיעתה. הוא מתקשה במהירות לכדי "נדנדה" המכסה את ציר השערה וחלקים גדולים מהביצה,למעט אזור האופרקולום (Operculum), אזור בצורת "כובע" שדרכו נושם העובר. בעבר חשבו שהדבק בנוי מכיטין, אך מחקרים עדכניים הראו שהוא עשוי מחלבונים הדומים לקרטין השיער. במהלך חייה הכינה מטילה 50–150 ביצים. ברוב מקרי ההדבקה יימצאו בין 10–20 כינים בוגרות על ראש אחד. במהלך התפתחות ביצי הכינים צבען יכול להשתנות מצבע חום בהיר ועד לצבע צהבהב. ביצי הכינים מוטלות בדרך כלל באזורי חום גוף גבוה יותר, כמו אזור העורף ומאחורי האוזניים, לכן חשוב לבצע את הטיפול גם במקומות אלו. לאחר הבקיעה, נימפת הכינה משאירה מאחוריה את קליפת הביצה, ועדיין נשארת מחוברת לשיער. קליפת הביצה הריקה נשארת במקומה עד להסרה פיזית על ידי שחיקה או עד שהיא מתפוררת באיטיות משך שישה חודשים ויותר.
טיפול והגנה

הטיפול בכינים יכול להתבצע באמצעות מסרק כינים סמיך ובאמצעות מוצרים המשמידים את הכינים וחלקם משמידים גם את ביצי הכינים. בטיפול בכינים אין להשמיד רק את הכינים, אלא חשוב להשמיד גם את ביצי הכינים, מכיוון שביצי כינים שלא הושמדו בוקעות לאחר 7–10 ימים ונוצר דור חדש של כינים הממשיך את מעגלי ההתרבות וההדבקה. ישנו מגוון רחב של מוצרים המיועדים להשמדת כינים וחלקם אף משמידים גם את ביצי הכינים. ישנם מוצרים הדורשים שני טיפולים עוקבים בהפרש של 7–10 ימים, כיוון שאינם משמידים את ביצי הכינים בטיפול הראשון, וישנם מוצרים בהם שבהם לרוב טיפול אחד מספיק, מאחר שהטיפול משמיד גם את ביצי הכינים. בסיום הטיפול, חשוב מאוד לסרק במסרק סמיך על מנת להרחיק את כל הכינים וביצי הכינים שטופלו. חשוב לדעת כי טיפול יעיל נגד כינים וביציהן אינו מונע הדבקה מחודשת. למחרת הטיפול הילדים עדיין חשופים להדבקה חוזרת בכינים ולכן מומלץ להשתמש במוצרים המונעים הדבקה על ידי כינים מראש נגוע אחר. המוצרים האלה משמשים להגנה מתמשכת. היות שהכינים מפתחות עמידות כנגד מוצרים קוטלי כינים, יש להשתמש בטיפול המשלב שימוש במסרק כינים סמיך יחד עם מוצרי קטילה.
אפיון מיטוכונדריאלי של כינת הראש

כינים אנושיות מחולקות לשלושה ענפים המכונים – (Clade) מיטוכונדריאליים (cytochrome b and cytochrome oxidase subunit 1), המכונים A, B ו-C השונים משמעותית אלה מאלה. בנוסף, זוהו שלושה תתי-ענף: ענף D (אחות של A), ענף E (אחות של C), וענף F (אחות של B).
תפוצה גאוגרפית

בין 6–12 מיליון בני אדם ובעיקר ילדים, מטופלים מדי שנה כנגד כינים בארצות הברית בלבד. בבריטניה מעריכים ששני שלישים מהילדים יחוו לפחות מקרה אחד של כינים לפני שיעזבו את בית הספר היסודי.רמות גבוהות של נגיעות כינים דווחו ברחבי העולם, כולל אוסטרליה, דנמרק, צרפת, אירלנד, ישראל ושוודיה. משרד הבריאות הישראלי פרסם הנחיות לטיפול ומניעה של התפשטות הכינמת במוסדות קהילתיים המיועדים לילדים. הענפים של כינת האדם A, B, C, D, E, F נפוצים במידות שונות על פני כדור הארץ. נדידת הכינים על פני כדור הארץ מלמדת על נדידת אוכלוסיות בני-אדם במהלך ההיסטוריה האנושית. הענף של כינת הראש B שמוצאו מצפון יבשת אמריקה נדד במשך הזמן לאוסטרליה, אירופה ואסיה. באסיה מצוי גם ענף A.
ארכאוגנטיקה

ארכאוגנטיקה (Archaeogenetics) היא מדע העוסק בפיענוח שרידי חומר גנטי יצורים שהתגלו על פריטים ארכאולוגיים. אנליזה של DNA של כינים שנמצאו על מומיות מפרו עשויות להצביע על כך שמחלות מסוימות, כגון מחלת הטיפוס המועבר על ידי כינת הגוף נדדה מהעולם החדש לעולם הישן.
רצף הגנום של כינת הגוף הזהה מבחינה מורפולוגית לכינת הראש הוצע לראשונה באמצע שנות ה-2,000 והגנום המוצע פורסם ב-2010.ניתוח תעתיקים (transcriptomers) של כינת הגוף והראש גילה ששני האורגניזמים קרובים מאוד מבחינה גנטית. מקורן של כיני הראש והגוף הוא כנראה בכינים של שימפנזות שהסתגלו להומינידים, בעוד שכיני הערווה דומות יותר לאלה של הגורילות. כינים נמצאו גם בשרידים ארכאולוגיים שונים, כגון, ביצה של כינת ראש בת 10,000 שנה, שהייתה צמודה לשערה מאתר באתר ארכאולוגי בצפון מזרח ברזיל. על פי מחקרים משערים שכינת האדם התפתחה לפני 107,000 שנה,  כנראה במקביל לתקופה שבה אבותינו הפרה-היסטוריים החלה לעטות כיסוים לגופם.
ראו גם

כינת הגוף
כינת הערווה
כינים
טפילות
שלום בארון

| --- | --- |

 לידה:  26 במאי 1895 טרנוב, האימפריה האוסטרו-הונגרית 
 פטירה:  25 בנובמבר 1989 (בגיל 94) ניו יורק, ארצות הברית 
 מדינה:  ארצות הברית, אוסטריה 
 השכלה:  אוניברסיטת וינה 
 מעסיק:  אוניברסיטת קולומביה 
 השקפה דתית:  יהדות 
 בן או בת זוג:  Jeannette Meisel Baron 
 פרסים והוקרה:  עמית האקדמיה האמריקאית לאמנויות ולמדעים 
 
בארון מעיד במשפט אייכמן.
שלום [לועזי: סאלו] ויטמאייר בארון (באנגלית: Salo Wittmayer Baron;‏ 26 במאי 1895 – 24 בנובמבר 1989) היה היסטוריון יהודי-אמריקאי יליד גליציה, נחשב לגדול חוקרי תולדות עם ישראל במאה ה-20 ואבי האסכולה שהטיפה לבחינת חיי הקהילות היהודיות מתוך ההקשר הרחב של סביבתן.
חייו > משפחתו וילדותו

בארון נולד בעיר טרנוב שבמערב גליציה, אז בתחומי האימפריה האוסטרו-הונגרית. בן למשפחה עשירה, אביו היה בעל בנק עתיר נכסים וראש הקהילה היהודית בטרנוב. בארון הוא מן ההיסטוריונים היהודים הבודדים שלא יצאו מן המעמד הבינוני או ממשפחה רבנית כי אם ממשפחה עתירת הון.
בארון קיבל הן חינוך כללי-הומניסטי והן חינוך יהודי ותורני מגיל רך. הוא למד עד גיל שבע עשרה במסגרת פרטית. שמונה שנים גר בביתו מורה פרטי רבי יצחק אייזיק ורובל (אביו של פרופסור צבי אנקורי), במשך ארבעה חודשים בשנה למד לימודים הומניים וביתרת שמונת החודשים שקד על לימודי הקודש. מדי שנה בשנה נבחן בגימנסיה המקומית. בארון קנה לעצמו בקיאות גדולה במקרא ובגמרא והחל לכתוב מאמרים בשפה העברית כבר בשנת 1912. הוא ידע את ספר ההיסטוריה של צבי גרץ על בוריו וחזר ושנה אותו עד שלמדו בעל פה.
חייו > תחילת הקריירה

ב-1913 סיים בארון את חוק לימודיו בגימנסיה העברית בקרקוב ולמד שנה באוניברסיטת קרקוב. נסע לווינה ב-1914 החל ללמוד באוניברסיטת וינה היסטוריה ושפות שמיות וקיבל בשנת 1917 דוקטורט בפילוסופיה; דוקטורט שני במשפטים הוענק לו בשנת 1922 ודוקטורט שלישי קיבל ב-1923 במדע המדינה. בד בבד עם לימודיו באוניברסיטה למד בבית המדרש לרבנים בווינה ובשנת 1920 הוסמך לרבנות. בין השנים 1919–1926 לימד בארון בבית המדרש היהודי למורים בווינה, שייסד רבה של וינה צבי פרץ חיות, והוא הורה שם את לימודי תולדות ישראל בכל התקופות.
בעת שהותו בווינה התפתחו אצלו תפישות שנהפכו למסד וטפחות של עבודתו: שילוב בין היסטוריה כללית להיסטוריה היהודית והשימוש במדעי החברה, בכללם כלכלה, דמוגרפיה וסוציולוגיה בחקר דברי ימי ישראל.
בארון עבד כעורך דין של חבר הלאומים עבור ועדה המפקחת על ביצוען של אמנות בינלאומיות שעסקו בזכויות מיעוטים לאומיים.
חייו > ארצות הברית

ב-1926 היגר סאלו בארון לארצות הברית ולימד היסטוריה במכון היהודי לדת בארצות הברית שבעיר ניו יורק, לבקשת רבי סטיבן וייז, שייסדו ועמד בראשו; וייז שאף להביא לבית הספר לרבנות את טובי המורים: שלום שפיגל, יצחק (איסמר) אלבוגן, צבי וולפזון וישראל אברהמס. הרב צבי פרץ חיות, שהיה רבה של יהדות וינה ומנהיג ציוני, המליץ על בארון, אשר לימד בבית הספר אותו ניהל. ב-1925 הזמין וייז את ססיל רות מאנגליה ואת בארון מווינה כשני מועמדים למשרה קבועה אחת. בארון נענה בתחילה מתוך סקרנות. בארון נשאר במכון ארבע שנים, ואפילו המשיך ללמד בו לאחר שזכה בקתדרה מאוניברסיטת קולומביה. בתחילה כמרצה ואחר כך נעשה ספרן ופרופסור, תפקיד בו שימש עד 1930. ב-1928 הוזמן לעמוד בראש הקתדרה שבראשה עמד בזמנו גרץ כפרופסור להיסטוריה יהודית בבית המדרש לרבנים בברסלאו. בארון, שהבקשה לשמש כיורשו של גרץ החניפה לו מאוד, החליט לבסוף שלא להיעתר לבקשה.
בשנת 1928 הציעה הנדבנית היהודיה לינדה מילר לנשיא אוניברסיטת קולומביה, ניקולס מורי באטלר, להקים קתדרה חדשה ללימודי יהדות בתחומי ההיסטוריה, הספרות והמוסדות הקהילתיים, באוניברסיטת קולומביה, לזכר בעלה המנוח. היא רצתה שהדגש יושם על ההיבטים האינטלקטואליים והרוחניים ולא על הרעיונות הלאומיים. הוועדה שהוקמה לאיתור המועמד הראוי שיעמוד בראש הקתדרה, הציעה ביוני 1929, את המשרה ליצחק (איסמר) אלבוגן, אחד ההיסטוריונים הגדולים ביותר של יהדות גרמניה, שלימד במכון לחוכמת ישראל בברלין. לאחר משא ומתן ארוך על תנאי השכר והפרישה, שנמשך עד לסוף חודש ספטמבר 1929, דחה אלבוגן את ההצעה, ונימוקו היה רגש הנאמנות והאחריות שהוא חש כלפי בית המדרש לרבנים בברלין ותלמידיו. המשרה ניתנה לבסוף, בדצמבר 1929, לבארון, בהסתמך על המלצותיהם של וולפסון, סטיבן וייז ואלבוגן, ומכיוון שבארון נחשב אז כהיסטוריון היהודי המוביל בארצות הברית, בעל ידע הן בספרות הרבנית והן בהיסטוריה היהודית ונחשב למורה מצוין. לאחר מינויו של בארון, שלח לו אלבוגן מכתב ברכה וציין כי בחירתו של בארון הצעיר, אשר חי זה מספר שנים בארצות הברית, הייתה הבחירה המתאימה לתפקיד, בפרט לאור גילו ומצב בריאותו הרעוע של אלבוגן. היה זה המינוי הראשון באוניברסיטה אמריקנית, ואולי בארצות המערב בכלל להוראת ההיסטוריה היהודית. אנשי האוניברסיטה רצו לצרף את המקצוע לחוג הקטן לשפות שמיות. אולם בהתערבותו התקיפה של נשיא האוניברסיטה באטלר, נתמנה בארון כמרצה עם קביעות בחוג החשוב להיסטוריה, זאת למרות התנגדותו של ראש המחלקה להיסטוריה קרלטון הייס. קרוב לוודאי שבארון היה היהודי הראשון שזכה לקביעות באוניברסיטת קולומביה.
חייו > אבי ההיסטוריה היהודית בארצות הברית

בתחילה התאפיינו שיעוריו במיעוט סטודנטים, אולם בחלוף השנים היה למרצה פופולרי ביותר. שנים רבות היו לו מעט דוקטורנטים, היות שלא היו משרות בחקר תולדות ישראל באוניברסיטאות ברחבי ארצות הברית ולא היה לדוקטור מוסמך בתחום היכן להיקלט. אי לכך כיהן בארון כמדריך משנה בכל מדעי היהדות במשך כשלושים שנה.
בארון נתמנה לפרופסור להיסטוריה יהודית באוניברסיטת קולומביה בשנת 1929, שם הוא לימד עד ל-1963 והיה הראשון בארצות הברית שהחזיק בפרופסורה למדעי היהדות. מ-1954 הורה בבית המדרש לרבנים בניו יורק. ב-1928 נבחר בארון כעמית באקדמיה האמריקנית למדעי היהדות וכיהן כנשיאה בשנים 1943-1940, 1966-1958, 1973-1968, 1980-1975. ב-1937 היה אחד המייסדים של ה-Conference of Jewish Social Studies, והיה הדמות הדומיננטית באגודה, שיעדה היה להגיע להבנה טובה יותר של מעמד היהודים בעולם המודרני, באמצעות כנסים מדעיים ומחקרים. האגודה פרסמה מאז שנת 1939 את כתב העת והרבעון Jewish Social Studies, ששילב בין מדעי החברה למדעי היהדות. הוא שימש בתפקידים מרכזיים בקונגרס היהודי-אמריקני, בוועד היהודי-אמריקני, והיה דובר ויועץ בשנות השלושים באגודת 'מנורה'. בקרב העם היהודי הטיף בארון בכתביו ובהרצאותיו לאחריות כלל-קהילתית של החינוך היהודי.
בארון תרם לקליטת מקצועות מדעי היהדות ובמיוחד ההיסטוריה היהודית באוניברסיטאות ארצות הברית, וגידל שני דורות של היסטוריונים חלוצים, שחקרו את תולדות עם ישראל מתקופת המקרא ועד המאה העשרים.
חייו > אוצרות הגולה

בסיומה של מלחמת העולם השנייה, עם התגלות המחסנים שבהם אחסנו הגרמנים את הספרים וחפצי הקודש שגזלו מן היהודים, הוקם מפעל "תקומה לתרבות ישראל" (Jewish Cultural Reconstruction). המפעל נוסד על מנת לטפל ברכוש ובראשו הועמד בארון. הארגון הוכר על ידי המעצמות ששלטו במערב גרמניה והוענקה לו הסמכות לטפל ברכוש. לאחר שהושבו הספרים ליהודים ששרדו, חילקו אנשי "אוצרות הגולה" את הרכוש הנותר על פי קריטריונים אובייקטיביים, בין מוסדות יהודיים בעולם: מוזיאונים, בתי מדרש, ישיבות, ספריות. המפעל נעשה ללא פרסום ומעט מאוד נכתב אודותיו.
חייו > משפט אייכמן

ב-24 באפריל 1961 הופיע בארון כעד תביעה במשפט אייכמן, על מנת לתאר את משמעות השואה על רקע תולדות העם היהודי בעת החדשה. בשל עדות זו התפרסם בעולם. כחודשיים לפני המשפט יצא מארצות הברית ולא סיפר לאיש על מטרת נסיעתו. הוא התכונן היטב למשפט, הוכנו למענו מראש מאמרים וספרים שהזמין, אותם קרא במכון מבודד. הוא סקר במשפט את מצב יהודי אירופה לפני השואה ואחריה. על עדותו במשפט שהייתה ניתוח היסטורי ולא תיאור של מעשי הרצח, נמתחה ביקורת רבה. לאחר שובו לארצות הברית דחה הצעות רבות שבצידן תגמול כספי מכובד, להרצות על חוויותיו מן המשפט.
חייו > אחרית

בארון חילק את מגוריו בין דירתו הניו יורקית המרווחת, המצויה בסמוך לאוניברסיטת קולומביה, לבין ביתו הכפרי, השוכן כ-150 קילומטרים מניו יורק בכנען. שם היה מסתגר בצריף שעל גדות הנהר וחוקר כמעט במשך כל היום, על חלק גדול מיצירותיו חתם בשם "יפת שלום, כנען", על שם היישוב כנען בו דר.
בשנת 1963 פרש בארון רשמית לגמלאות בהיותו כבן שישים ושמונה, אך הוא נותר פעיל כמעט כמקודם. בארון תרם מכספו לאגודות שונות מעוטות יכולת, בהן לקח חלק. ב-1934 התחתן עם ז'נט (יפה) בארון לבית מייזל, שסייעה לו רבות עד למותה בשנת 1985.
מפעלו > מחקריו על היהדות בימי הביניים

לפי בארון היו ימי הביניים פסגת חיי הרוח של היהודים. הוא מעלה את הרעיון שמסעות הצלב לא היו תמיד טראומטיים ליהודים. התקווה המשיחית שימשה כעוגן הצלה ליהודים בתקופותיהם הנוראיות ביותר והעמיקה ככל ששקע מעמדם החברתי והמדיני. הוא ראה את ימי הביניים לא רק בסבל ובאפלה שהיו מנת חלקם של היהודים, כי אם גם לפי החופש והאפשרויות החדשות שנפתחו בפניהם.
ביחס להגות היהודית, בארון כתב כי בניגוד לגישה הנוצרית "החסידים היהודים בימי הביניים החשיבו את הרווחה החומרית כברכה בפני עצמה, בתנאי שהאדם חולק אותה עם הזולת". עם זאת, בארון הצביע על מספר מקורות בולטים מתקופה זו שהסתייגו מתופעות פסולות שעלולות להילוות או לנבוע מהשאיפה לאושר, בהם הרמב"ם שכתב "רוב הקלקולים הקורים בערים בין האנשים הם מפאת התאווה לרכוש ולהוסיף רכוש והרעבתנות לרווחים".
כמו כן יצא בארון כנגד 'ההיסטוריה הבכיינית' מבית מדרשו של ההיסטוריון היינריץ הרץ, כמו גם נגד עצם ההנחה שאמנציפציה רשמית (חוקית, אזרחית, כפי שהתקבלה בצרפת בשנים 1791-1790) היא סימן בדוק לקידמה. לעומת זאת הראה כי יהודים שהתיישבו בהולנד או באנגליה, הגם שלא מיהרו לקבל, קל וחומר לדרוש אמנציפציה רשמית, בפועל היו ארצות אלו מסבירות פנים מהבחינות החשובות האחרות: אפשרויות כלכליות, חופש חברתי וסובלנות דתית דה-פקטו.
ספר יובל לכבודו

Salo Wittmayer Baron: jubilee volume on the occasion of his eightieth birthday. Jerusalem: American Academy for Jewish Research; New York: Distributed by Columbia University Press, 1974
ספרים שכתב

ממדיה העולמיים של ההיסטוריה היהודית: קובץ מאמרים/ שלום בארון. ירושלים: מרכז זלמן שזר לתולדות ישראל, תשנ"ו 1996.
The contemporary relevance of history: a study in approaches and methods/ Salo W. Baron. New York: Columbia University Press, 1986
Ehnic minority rights: some older and newer trends/ Salo W. Baron. Oxford Centre for Postgraduate Hebrew Studies, 1985
במבחן החירות: פרקים בתולדות יהדות אמריקה/ שלום בארון. ירושלים: המכון ליהדות זמננו, האוניברסיטה העברית בירושלים, הוצאת שוקן, תשל"ז 1977.
The Russian Jews under Tsars and Soviets/ by Salo W. Baron, second edition. New York: Macmillan, 1976
Economic history of the Jews/ Salo W. Baron, Arcadius Kahan, and others; eduted by Nachum Gross. Jerusalem: Keter Publishing House, 1975
Facets of medieval Judaism/ New introduction by Seymour Siegel. Reprint edition. New York: Arno Press, 1973
Steeled by adversity: essays and addresses on American Jewish life/ by Salo Wittmayer Baron; edited by Jeeannette Meisel Baron. Philadelphia: Jewish Publication Society of America, 1971
History and Jewish historians: essays and adresses/ by Salo W. Baron: compiled with a forward by Arthur Hertzberg and Leon A. Feldman. Philadelphia: Jewish Publication Society of America, 1964
World dimensions of Jewish history/ by Salo W. Baron. New York: Leo Baeck Institute, 1962
היסטוריה חברותית ודתית של עם ישראל/ שלום בארון. מהדורה שנייה. תל אביב: הוצאת מסדה, תש"ך.
Modern nationalism and religion/ by Salo Wittmayer Baron, second edition. New York, Meridian Books; Philadelphia: Jewish Publication Society of America, 1960
A social and religious history of the Jews/ by Salo Wittmayer Baron, second edition. New York: Columbia University Press, 1952
The JWB survey/ by Oscar I. Janowsky; with the report of the JWB survey commission by Salo Baron ; and a foreword by Frank L. Weil. New York : Dial Press, 1948
Modern nationalism and religion/ by Salo Wittmayer Baron. New York: Harper, 1947
The Jewish community: its history and structure to the American revolution/ Salo Wittmayer Baron. Philadelphia: Jewish Publication Society of America, 1942
Bibliography of the Jewish social studies, 1938-9/ by Salo Wittmayer Baron. New York: Conference on Jewish relations, 1941
The Jews in Roumania/ by Salo Baron. New York: Publication department, American Jewish congress, 1930
ספרים שערך

The Jews of the United States, 1790-1840: a documentary history/ edited by Joseph L. Blau, Salo W. Baron. New York: Columbia University Press, 1963
Judaism, postbiblical and Talmudic period/ edited, with an introduction and notes by Salo W. Baron and Joseph L. Blau. New York: Liberal Arts Press, 1954
Freedom and reason: studies in philosophy and jewish culture, in memory of Morris Raphael Cohen/ edited by Salo W. Baron, Ernest Nagel, and Koppel S. Pinson. Glencoe, III: Free Press, 1951
Essays on Maimonides: an octocentennial volume/ edited by Salo Wittmayer Baron. New York: AMS Press, 1941
Jewish studies in memory of George Kohut, 1874-1933/ edited by Salo W. Baron and Alexander Marx. New York: Alexander Kohut Memorial Foundation, 1935
לקריאה נוספת

י. א. לויטץ, " פרופ’ סאלא וו. באראן בארימטער היסטאריקער", די צוקונפט 74 (1969) 282-279.
אריה גרטנר, "סאלו ויטמאיר בארון, 1989-1895", ציון נה, ג (תש"ן 1990), עמ' 317–332.
רוברט ליברלס, " סאלו בארון כחוקר תולדות עם ישראל", ציון, נה, ג (תש"ן 1990), עמ' 333–340.
Feldman, Louis H., "The contribution of Professor Salo W. Baron to the study of ancient Jewish history: his appraisal of anti-Judaism and proselytism", AJS Review 18,1 (1993), pp. 1-27.
Robert Liberles, Salo Wittmayer Baron, architect of Jewish history; New York, New York University Press, 1995.
דוד אנגל, "צעיר מגליציה על החרם האנטי-יהודי בפולין הקונגרסאית: מכתבי הנעורים של שלום (סאלו) בארון", גלעד יט (תשס"ד-2004) כט-נה.
רוברט ליברלס, "השואה וההערכה מחדש של ההיסטוריה היהודית בעת החדשה: שלום ו’ בארון והיסטוריונים אחרים", השואה בהיסטוריה היהודית (תשס"ה-2005) 87-69.